CELEX: E2013P0022
Language: fi
Date: 2013-10-08 00:00:00
Title: Hæstiréttur Íslandsin 8. lokakuuta 2013 esittämä pyyntö saada EFTAn tuomioistuimelta neuvoa-antava lausunto asiassa Íslandsbanki hf. v. Gunnar V. Engilbertsson (Asia E-22/13)

20.3.2014   
            
            
               FI
            
            
               Euroopan unionin virallinen lehti
            
            
               C 81/10
            
         Hæstiréttur Íslandsin 8. lokakuuta 2013 esittämä pyyntö saada EFTAn tuomioistuimelta neuvoa-antava lausunto asiassa Íslandsbanki hf. v. Gunnar V. Engilbertsson
   (Asia E-22/13)
   2014/C 81/09
   Hæstiréttur Íslands (Islannin korkein oikeus) on esittänyt EFTAn tuomioistuimelle 8. lokakuuta 2013 päivätyllä kirjeellä pyynnön neuvoa-antavan lausunnon saamiseksi asiassa Íslandsbanki hf. v Gunnar V. Engilbertsson. Pyyntö saapui tuomioistuimen kirjaamoon 9. lokakuuta 2013 ja koskee seuraavia kysymyksiä:
   
               1)
            
            
               Onko kuluttajasopimusten kohtuuttomista ehdoista 5 päivänä huhtikuuta 1993 annetun neuvoston direktiivin 93/13/ETY säännösten mukaista, jos ETA-sopimuksen sopimuspuolena oleva valtio sallii kuluttajien ja kiinteistöjen ostamisen rahoittamiseksi tarkoitettujen lainojen antajien välisten lainasopimusten sisältävän sopimusehtoja, joissa todetaan, että lainalyhennykset sidotaan ennalta määrättyyn indeksiin?
            
         
               2)
            
            
               Jos vastaus ensimmäiseen kysymykseen on, että kiinteistöjen ostamisen rahoittamiseen tarkoitettujen lainojen takaisinmaksamisen sitominen indeksiin on direktiivin 93/13/ETY mukaista, toinen kysymys on: rajoittaako direktiivi kyseisen ETA-valtion harkintavaltaa määritellä lainsäädännön tai hallinnollisten säännösten kautta tekijät, jotka aiheuttavat muutoksia ennalta määrättyyn indeksiin, sekä tavat, joilla näitä muutoksia mitataan?
            
         
               3)
            
            
               Jos vastaus toiseen kysymykseen on, että direktiivi 93/13/ETY ei rajoita kyseisen jäsenvaltion toisessa kysymyksessä tarkoitettua harkintavaltaa, kolmas kysymys on: pidetäänkö sopimusehtoa erikseen neuvoteltuna direktiivin 3 artiklan 1 kohdassa tarkoitetulla tavalla, kun a) velkakirjassa, jonka kuluttaja allekirjoittaa lainan ottaessaan, mainitaan, että hänen velvoitteensa on sidottu indeksiin ja hinnanmuutoksien laskemiseksi käytettävä perusindeksi on määritelty velkakirjassa, b) velkakirjaan liittyy maksuaikataulu, jossa näkyvät arvioidut ja eritellyt maksut, jotka pitää suorittaa lainan eräpäivinä, ja aikataulussa todetaan, että nämä arviot voivat muuttua velkakirjan indeksiehdon mukaisesti ja c) sekä kuluttaja että lainanantaja allekirjoittavat maksuaikataulun samalla kun kuluttaja allekirjoittaa velkakirjan?
            
         
               4)
            
            
               Katsotaanko kiinteistöostojen rahoittamista varten tarkoitettujen lainasopimusten hinnanmuutosten laskemismenetelmän olevan esitetty kuluttajalle yksityiskohtaisesti direktiivin 93/13/ETY liitteessä olevan 2 kohdan d alakohdassa tarkoitetulla tavalla, kun olosuhteet ovat kolmannessa kysymyksessä kuvatun kaltaiset?
            
         
               5)
            
            
               Onko ETA-sopimuksen sopimuspuolilla direktiivin 93/13/ETY 6 artiklan 1 kohtaa täytäntöönpannessaan mahdollisuus joko määrätä kansallisessa lainsäädännössä, että direktiivin 6 artiklan 1 kohdassa tarkoitetut kohtuuttomat sopimusehdot voidaan todeta kuluttajaa sitomattomiksi, tai määrätä kansallisessa lainsäädännössä, että mainitut ehdot ovat aina kuluttajaa sitomattomia?